Tasekla ur teqqim ara kan am zik deg timawit, segmi tekcem ɣer uselmed banen-d aṭas n lexṣaṣat deg-s iwakken ad nizmir ad tt-nesselmed akken iwata. Ilaq ad yili wesnulfu asnilsan dɣa bdan yimuzzigen snulfayen-d s tarrayin yemgaraden awalen ixuṣṣen iwakken ad ṣṣiwḍen tasekla n tmaziɣt ɣer uɣerbaz s wudem ummid, gar yimuzzigen yettwasnen s waṭas, SALḤI Muḥend Akli s usegzawal i wumi isemma asegzawal ameẓyan n tsekla i deg i d-yesnulfa azal n 92 yirman uzzigen deg tsekla. ihi ad neɛreḍ as-neg tasleḍt ilmend n talɣa d unamek i yirman-a, akken ad d-nesifses tigzin n yirman-a d talɣiwin n usuddes-nsen i yimeɣri neɣ i win ara ikecmen annar n tsekla aladɣa inelmaden n tmaziɣt.